CELEX: 32010D0764
Language: ro
Date: 2010-12-08 00:00:00
Title: 2010/764/UE: Decizia Comisiei din 8 decembrie 2010 privind adoptarea unei decizii de finanțare pentru anul 2010 în domeniul siguranței alimentelor [notificată cu numărul C(2010) 8620]

9.12.2010   
            
            
               RO
            
            
               Jurnalul Oficial al Uniunii Europene
            
            
               L 324/49
            
         DECIZIA COMISIEI
   din 8 decembrie 2010
   privind adoptarea unei decizii de finanțare pentru anul 2010 în domeniul siguranței alimentelor
   [notificată cu numărul C(2010) 8620]
   (2010/764/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (1) (denumit în continuare „regulament financiar”), în special articolul 75,
   având în vedere Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (2) (denumit în continuare „normele de aplicare”), în special articolul 90,
   având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (3), în special articolul 66 alineatul (1) litera (c),
   întrucât:
   
               (1)
            
            
               În conformitate cu articolul 75 din regulamentul financiar și cu articolul 90 alineatul (1) din normele de aplicare, angajamentul cheltuielilor de la bugetul Uniunii este precedat de o decizie de finanțare care stabilește elementele esențiale ale acțiunii care implică cheltuielile și care este adoptată de către instituția competentă sau de către autoritățile împuternicite de aceasta.
            
         
               (2)
            
            
               Așa cum este subliniat în raportul Comisiei către Parlamentul European și Consiliu privind aplicarea regulamentului menționat (4), sunt prevăzute diferite acțiuni pentru modificarea Regulamentului (CE) nr. 882/2004, în special cele referitoare la modificarea Directivei 96/23/CE a Consiliului (5) privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și în ceea ce privește reexaminarea regulilor privind finanțarea controalelor oficiale [taxe de inspecție – articolele 26-29 din Regulamentul (CE) nr. 882/2004].
            
         
               (3)
            
            
               Pentru 2010 este prevăzută efectuarea unor studii în scopul evaluării posibilelor impacturi ale diferitelor alternative de revizuire a legislației europene actuale cu privire la taxele de inspecție și cu privire la controlul reziduurilor de medicamente veterinare din alimentele de origine animală.
            
         
               (4)
            
            
               Articolul 66 din Regulamentul (CE) nr. 882/2004 împuternicește Comisia să finanțeze măsurile necesare pentru a asigura aplicarea Regulamentului (CE) nr. 882/2004, inclusiv organizarea de studii.
            
         
               (5)
            
            
               Este adecvat să se aloce resurse financiare corespunzătoare pentru organizarea de studii referitoare la o posibilă revizuire a regulilor actuale privind controlul reziduurilor și taxele de inspecție.
            
         
               (6)
            
            
               Prezenta decizie de finanțare poate, de asemenea, acoperi plata dobânzilor datorate pentru întârzierea plății, în temeiul articolului 83 din regulamentul financiar și al articolului 106 alineatul (5) din normele de aplicare.
            
         
               (7)
            
            
               În scopul aplicării prezentei decizii, este adecvat să se definească termenul „modificare semnificativă” în sensul articolului 90 alineatul (4) din normele de aplicare,
            
         DECIDE:
   Articolul 1
   Prin prezenta decizie, se adoptă organizarea de studii pentru sprijinirea revizuirii normelor actuale privind controlul reziduurilor și taxele de inspecție. Aceasta constituie o decizie de finanțare în sensul articolului 75 din regulamentul financiar.
   Articolul 2
   Contribuția maximă autorizată prin prezenta decizie este fixată la 70 000 EUR pentru punerea în aplicare a studiilor cu privire la taxele de inspecție și la 30 000 EUR pentru controlul reziduurilor, urmând a fi finanțată prin următoarea linie bugetară din bugetul general al Uniunii Europene pentru 2010:
   
               —
            
            
               linia bugetară nr. 17 04 07 01.
            
         Aceste credite pot acoperi, de asemenea, dobânzile datorate pentru întârzierea plății.
   Articolul 3
   Modificările cumulate ale sumelor alocate pentru acțiunile specifice, care nu depășesc 20 % din contribuția maximă autorizată prin prezenta decizie, nu sunt considerate a fi substanțiale, cu condiția ca acestea să nu afecteze semnificativ natura și obiectivele programului de lucru.
   Ordonatorul de credite poate adopta astfel de modificări în conformitate cu principiile bunei gestiuni financiare și ale proporționalității.
   Articolul 4
   Prezenta decizie se adresează ordonatorilor de credite delegați.
   
      Adoptată la Bruxelles, 8 decembrie 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 248, 16.9.2002, p. 1.
   
      (2)  JO L 357, 31.12.2002, p. 1.
   
      (3)  JO L 165, 30.4.2004, p. 1.
   
      (4)  COM(2009) 334 final.
   
      (5)  JO L 125, 23.5.1996, p. 10.
   
      ANEXĂ
      Taxe de inspecție și controale ale reziduurilor: în contextul reexaminării în curs de desfășurare, sunt necesare informații și analize specifice privind posibilele impacturi ale diferitelor alternative de modificare identificate de către Comisie. Pentru această parte a exercițiului, consultantul extern care urmează a fi contractat va fi însărcinat cu colectarea datelor și informațiilor necesare. Se preconizează să se primească rezultatele acestor lucrări înainte de al doilea trimestru al anului 2011.